Стилистикэ шапхъэм литературабзэ шапхъэр ылъапсэу зэрэщытыр къыдэтлъытэзэ тэ функциональнэ стильхэм якъыхэгъэщын литературабзэм игъэпсын етэпхы. Литературабзэм игъэпсынкIэ ыкIи ихэхъоныгъэкIэ стилистикэ Iофыгъохэм мэхьанэу яIэр кIигъэтхъызэ В.В. Виноградовым етхы: «Литературабзэм илъэхъан пстэуми къыхэгъэушъхьафыкIын амалыр ищыкIагъэу мэхъу, ау лъэпкъыбзэм игъэпсынрэ ихэхъоныгъэрэ зыщырекIокIыхэрэм хэгъэушъхьафыкIыныр нахь лъэшэу ыкIи нахь мурад гъэнэфагъэу мэхъу; ащ елъытыгъэу литературабзэм къыщагъэунэфырэ лъэпкъ шапхъэр ежь-ежьырэ процессэу щымытэу, искусственнэ хэгъэушъхьафыкIыгъэ фэдэу ыкIи ежь-ежьырэ процессым «хэIэзыхьагъэхэ» фэдэу мэхъу. Мыщ дэжьым стилистикэ Iофыгъохэм лъэныкъо пстэухэмкIи мэхьанэшхо ащыриI. Лъэпкъ литературабзэр зэрэщытэу пштэмэ, тхыбзэ-литературнэ ыкIи бзэм ижэрыIобзэ стильхэр зэпэблагъэхэу зэрэхъухэрэр хэбгъэунэфыкIыныр икъу фэдизэу щытыми, лъэпкъ литературабзэхэм ягъэпсынрэ яапэрэ лъэхъанхэмрэ а лъэпкъитIумэ язэфыщытыкIэ лъэшэу зэфэшъхьафэу щыт. А процессымкIэ лъэчIэ инэу щытыр стилистикэр ары» (Виноградов, 1963:5).